ஆராயுங்கள். முழுமையான பார்வையுடன் விவாதியுங்கள்.

இலை மலர்ந்தால் ஈழம் மலரும்!

இஸ்லாமும் கிறித்துவமும் தமிழ் சமயங்கள் அல்ல!

இஸ்லாமியர்களும் கிறிஸ்துவர்களும் சாத்தானின் பிள்ளைகள்!

மோடிக்கு சீமான்னா ரொம்ப இஷ்டம்!

அருந்ததியருக்கு எதுக்கு இட ஒதுக்கீடு?

இவை யாவும் சீமான் பேசியதிலிருந்து எடுக்கப்பட்டவை. ஆனால் இவற்றை அவர் சொன்ன காரணங்களை புரிந்து கொள்ள வேண்டுமெனில் அவரது முழுப் பேச்சை கவனிக்க வேண்டும். பேசப்பட்ட காலத்தில் இருந்த அரசியல் நிலை அலசப்பட வேண்டும். குறிப்பிட்ட அப்பேச்சுக்கான நிலைப்பாட்டை எடுப்பதற்கு அந்த காலச்சூழலில் எது காரணமாக இருந்தது என ஆராயப்பட வேண்டும். எல்லாவற்றையும் தாண்டி அவர் முன் நிறுத்தும் அரசியல் என்னவென்பதை வைத்துதான் அவரின் பேச்சுகள், எழுத்துகள், அரசியல் நகர்வுகள் யாவற்றையும் விமர்சிக்க முடியும். 

இத்தகைய அணுகுமுறையை விடுத்து, YouTube வீடியோக்களின் Click Bait Thumbnail தலைப்புகளை போல, சம்பவங்களையும் பேச்சுகளையும் எழுத்துகளையும் துண்டு துண்டாக எந்தப் பின்னணியும் இன்றி எடுத்து போட்டு, பேசி, அரசியலை அவதானிப்பது பொருத்தமாகாது. அது அரசியல் அறிவையும் தராது; அறிவை கூட தராது.

பெரியாருக்கும் இதுதான். மார்க்ஸுக்கும் இதுதான். பிற எந்த சிந்தனையாளரை ஆய்வு செய்யவும் இதுதான் சரியான அணுகுமுறை!  

திரிபுராவில் லெனின் சிலை தகர்க்கப்பட்டது போல, தமிழ்நாட்டில் பெரியார் சிலைக்கும் நிலைமை உருவாகும் எனப் பேசுகிறார் இடும்பாவனம் கார்த்திக். 

திரிபுராவில் லெனின் சிலையை தகர்த்தவர்கள் யார்?

மக்களா? இல்லை!

பாஜகவினர்!

ஏன்?

இடதுசாரிய கட்சியை வீழ்த்தி பாஜக ஆட்சி அமைந்ததும் அந்த சம்பவத்தை அரங்கேற்றியது பாஜக!

இடும்பாவனம் கார்த்திக் பெரியாரின் சிலையும் தமிழ்நாட்டில் தகர்க்கும் என்கிறாரே, யார் தகர்ப்பார்கள்?

மக்களா?

இதுவரை பெரியார் சிலையை அவமதித்த கூட்டம் பாஜகவினராகத்தான் இருந்திருக்கிறது.

ஆக, பாஜகவினருக்காக இடும்பாவனம் கார்த்திக் பேசுவதாக புரிந்து கொள்ளலாமா?

இல்லை, நாம் தமிழர் கட்சியை முன் வைத்துதான் அவர் பேசினார் என்றால், நாம் தமிழர் கட்சியினர் பெரியார் சிலையை தகர்ப்பார்கள் என புரிந்து கொள்ளலாமா?

ஆம் எனில், இடிப்பது, தகர்ப்பது, சாய்ப்பது என பாஜகவின் வழியைத்தான் நாம் தமிழர் கட்சி பின்பற்றுகிறது என புரிந்து கொள்ளலாமா?

இக்கேள்விகள் யாவும் எப்படி கிடுக்கிப்பிடி போட்டு இடும்பாவனம் கார்த்திக்கை கட்டம் கட்ட தொடுக்கப்படுவதாக தெரிகின்றன அல்லவா? அதனால்தான் இதை சரியான விவாத முறை அல்ல எனக் கூறுகிறோம்! 

அரசியல் விவாதங்கள் தனி மனித காழ்ப்புகளாக சுருங்கும்போது, அது மக்களுக்கானதாக இல்லாமல் போகிறது. ’அசை போட அவல் கிடைத்தது போல’ இத்தகைய உரையாடல்கள் இருக்குமே தவிர, மக்களின் அன்றாட சிக்கல்கள், வாழ்வாதாரப் பிரச்சினைகள் பக்கம் நம் உரையாடல்களை திருப்பாது. 

எவரின் பதிவிலாவது சென்று முன்னுக்கு பின் முரணாக எந்த சம்பந்தமுமின்றி பெரியாரின் எழுத்து என எதையேனும் தூக்கிக் கொண்டு வந்து போட்டு விட்டு சட்டைக் காலரை தூக்கி விட்டுக் கொள்வதெல்லாம் விவாத முறையில் வராது. அது தனி மிதப்பைக் கொடுக்கலாம். ஆனால் உண்மையைத் தராது. பெரியாரின் எழுத்து என ’ஃபோட்டோ பின்னூட்டமிடப்படும்’ புத்தகத்தை முழுமையாக படித்தாலாவது ஏதேனும் உருப்படலாம்.

இங்கு பிரச்சினை, ஏன் சீமான் இப்போது பெரியாரை பற்றி - தவறு என தெளிவாக தெரிந்த ஒன்றை, வேண்டுமென்றே சொல்லி கவனத்தை ஈர்க்கிறார் என்பதுதான்.

பெரியாரை தன் அடையாளமாக முன் வைத்து இயங்குவது தமிழ்நாடு. அது உள்ளபடியே சீமானுக்கும் அவரது கட்சியினருக்கும் எரிச்சலை தரக் கூடியது. 

பெரியார், தன் அரசியலுக்கான கொள்கைத் தலைவர் என விஜய் அறிவித்ததிலிருந்து சீமான் அடைந்திருக்கும் பதட்டம் அதிகம். ‘இங்கயும் இல்லாம, அங்கயும் இல்லாம நடுரோட்டுல நின்னா, லாரி அடிச்சு சாகணும் ப்ரோ!’ என விஜயை அவமதித்து பேசினார். ’உலக வெற்றிக் கழகம்னு ஏன் கட்சிக்கு பெயர் வைக்கல!’ என்றெல்லாம் பேசினார். பிறகு ரவீந்திரன் துரைசாமியின் துணையுடன் ’ஆன்மிக அரசியல்’ ரஜினியை சென்று சந்தித்தார். நட்பாக பேசியதாக சொன்னார். இப்போது பெரியாரை பற்றி பிதற்றி பேசுகிறார். அதை அண்ணாமலை ஆதரிக்கிறார். ஹெச்.ராஜா ஆதரிக்கிறார். தொடர்ந்து, மாநில கட்சி அங்கீகாரம் நாம் தமிழர் கட்சிக்கு தேர்தல் ஆணையத்திடமிருந்து கிடைக்கிறது. தொடர்ச்சியாக நடக்கும் அன்றாட அரசியல் நிகழ்வுகளை - அதுவும் மிக சமீபகால நிகழ்வுகள்தான் - கோர்வையாக பார்த்தாலே துலங்கி விடக் கூடிய அளவுக்கு உண்மை எளிமையாக இருக்கிறது.